Diari Oficial de la Generalitat Valenciana


Sumari del DOGV 7519, del 06-05-2015 (2015/4085)

ORDE 48/2015, de 4 de maig, de la Conselleria d'Educació, Cultura i Esport, per la qual es convoca procediment d'accés al cos d'inspectors d'educació.
------------------------------------------------------------------------------------------------------------------------------------------------------

### Dades del document

Número de DOGV
:   7519

Data del DOGV
:   06-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/4085


Data del document
:   04-05-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

ORDE 48/2015, de 4 de maig, de la Conselleria d'Educació, Cultura i Esport, per la qual es convoca procediment d'accés al cos d'inspectors d'educació.  
 [2015/4085]  
Índex  
  
Preàmbul  
 Normes generals  
1.1. Objecte  
1.2 Normativa d'aplicació  
Requisits dels candidats  
2.1. Requisits  
2.2. Termini de compliment dels requisits  
Sol·licituds i documentació  
3.1. Instància  
3.2. Documentació a acompanyar  
3.3. Lloc de presentació  
3.4. Termini de presentació  
3.5. Drets d'examen  
3.6. Devolució dels drets d'examen  
 Admissió d'aspirants  
4.1. Llista provisional d'admesos i exclosos  
4.2. Reclamacions a les llistes provisionals  
4.3. Llista definitiva d'admesos i exclosos  
4.4. Recursos contra la llista definitiva  
4.5. Llista d'admesos i compliment de requisits  
 Òrgan de selecció  
5.1. Nomenament de l'òrgan de selecció  
5.2. Tribunal  
5.3. Participació en l'òrgan de selecció  
5.4. Abstenció  
5.5. Termini per a l'abstenció  
5.6. Recusació  
5.7. Sessió constitutiva  
5.8. Nomenament de nous membres del tribunal  
5.9. Funcions del tribunal  
5.10. Procediment d'actuació  
5.11. Adaptació del procediment als aspirants amb discapacitat  
5.12. Nombre màxim de places a cobrir  
5.13. Indemnitzacions  
Començament i desenrotllament de les proves  
6.1. Començament  
6.2. Desenrotllament  
6.3. Publicitat dels criteris d'avaluació  
Sistema de selecció  
7.1. Acreditació del coneixement dels idiomes oficials de la Comunitat Valenciana  
7.2. Fase d'oposició  
7.3. Fase de concurs  
 Qualificació  
8.1. Qualificació de la fase d'oposició  
8.2. Qualificació de la fase de concurs  
8.3. Possible expulsió d'aspirants  
 Superació de les fases d'oposició i concurs  
9.1. Seleccionats  
9.2. Criteris de desempat  
9.3. Declaració d'aspirants seleccionats  
9.4. Llista d'aspirants seleccionats  
9.5. Recursos  
9.6. Accés per altres administracions educatives   
9.7. Inalterabilitat de les places assignades  
 Presentació de documents pels aspirants seleccionats  
10.1. Termini i lloc de presentació  
10.2. Documentació a presentar  
10.3. Opció per la percepció de remuneracions  
10.4. Nul·litat de les actuacions.  
 Nomenament de funcionaris en pràctiques  
 Fase de pràctiques  
12.1. Duració i regulació  
12.2. No superació de la fase de pràctiques  
12.3. Pròrrogues  
12.4. Règim juridicoadministratiu  
 Nomenament de funcionaris de carrera  
13.1. Aprovació de l'expedient  
13.2. Primera destinació definitiva  
 Aspirants a l'exercici temporal de llocs  
14.1. Requisits  
14.2. Ordenació dels aspirants  
Normes finals  
Annex I. Barem de mèrits per a accés al cos d'inspectors d'educació  
  
Annex II. Declaració de mèrits presentats  
Annex III. Temari de la fase d'oposició  
Annex IV. Part B del temari de la fase d'oposició del procediment d'accés al cos d'inspectors d'educació específic de l'Administració educativa de la Comunitat Valenciana.  
Annex V. Ubicació de les direccions territorials d'Educació, Cultura i Esport  
  
  
PREÀMBUL  
  
Les disposicions addicionals deu i dotze i el títol VII de la Llei Orgànica 2/2006, de 3 de maig, d'Educació, i el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es referix la Llei Orgànica 2/2006,i es regula el règim transitori d'ingrés a què es referix la disposició transitòria dèsset de la llei esmentada, establixen que el sistema d'accés al cos d'inspectors d'educació serà el de concurs oposició, i preceptua en l'article 3 d'esta última disposició que les administracions públiques convocants, una vegada aprovades les seues respectives ofertes d'ocupació, procediran a realitzar les convocatòries per a la provisió de les places autoritzades en les mencionades ofertes d'ocupació.  
El capítol III, del títol IV del Reglament d'ingrés, accessos i adquisició de noves especialitats entre els cossos docents, s'aplicarà al procediment d'accés al cos d'inspectors d'educació.  
  
Per Decret 62/2002, de 25 d'abril, del Consell, es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.  
  
La Llei 36/2014, de 26 de desembre, de Pressupostos Generals de l'Estat per a l'any 2015, en l'article 21.1.3 afirma que no computaran dins del límit màxim de places derivat de la taxa de reposició d'efectius aquelles places que es convoquen per a la seua provisió per mitjà de processos de promoció interna.  
Aprovada l'oferta d'ocupació pública docent, en l'àmbit de gestió de la Generalitat pel Decret de 30 d'abril de 2015, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport de la Generalitat, per a l'any 2015, i complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i d'acord amb el que disposa l'article 3 del Reglament d'ingrés, accessos i adquisició de noves especialitats, esta conselleria, fent ús de les competències que té atribuïdes, vista la proposta del director general de Centres i Personal Docent de data 4 de maig de 2015 i de conformitat amb esta, acorda convocar procediment d'accés al Cos d'Inspectors d'Educació, d'acord amb les següents bases:  
  
  
1. Normes generals  
1.1. Objecte  
Es convoca procediment selectiu d'accés per a cobrir, en l'àmbit de gestió de la Conselleria d'Educació, Cultura i Esport, 10 places de torn lliure del Cos d'Inspectors d'Educació (subgrup A1).  
  
1.2. Normativa d'aplicació  
A este procediment selectiu s'aplicaran:  
- La Llei Orgànica 2/2006, de 3 de maig, d'Educació (BOE 106, 04.05.2006).  
- La Llei Orgànica 8/2013, de 9 de desembre, per a la millora de la qualitat educativa (BOE 295, 10.12.2013).  
- La Llei 7/2007, de 12 d'abril, de l'Estatut Bàsic de l'Empleat Públic (BOE 89, 13.04.2007).  
- El Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es referix la Llei Orgànica 2/2006, de 3 de maig (BOE 53, 02.03.2007), en la redacció que en fa el Reial Decret 48/2010, de 22 de gener.  
- La Llei 10/2010, de 9 de juliol, de la Generalitat, d'ordenació i gestió de la funció pública valenciana (DOCV 6310, de 14 de juliol).  
- El Decret de 30 d'abril de 2015, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport de la Generalitat, per a l'any 2015 (DOCV 6253, 26.04.2010).  
- El Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana (DOGV 4240, de 02.05.2002).  
- El Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana (DOCV 6834, de 06.08.2012).  
- L'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana (DOCV 7006, 18.04.2013).  
- L'Orde 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics i en els servicis o unitats de suport escolar i educatiu dependents de la Generalitat (DOCV 7148, de 8.11.2013).  
  
- Les altres disposicions d'aplicació general, així com el que disposa esta convocatòria.  
  
2. Requisits dels candidats  
2.1. Requisits  
Per a ser admesos al procediment selectiu d'accés, els aspirants hauran de reunir els requisits següents:  
a) Posseir la capacitat funcional per a l'exercici de les tasques, no patir malaltia ni estar afectat per limitació física o psíquica incompatible amb l'exercici de les funcions corresponents al cos d'inspectors d'educació.  
b) No ser funcionari de carrera, en pràctiques o estar pendent del corresponent nomenament en el cos d'inspectors d'educació.  
  
c) Estar en possessió del títol de doctor, llicenciat, enginyer, arquitecte o grau corresponent, o títol equivalent d'aquells que es pogueren establir per al cos d'Inspectors d'Educació en la disposició addicional única del Reglament d'ingrés, accessos i adquisició de noves especialitats.  
d) Acreditar el coneixement dels dos idiomes oficials de la Comunitat Valenciana de la manera indicada en la base 7.1.  
e) Pertànyer a algun dels cossos que integren la funció pública docent no universitària.  
f) Acreditar una antiguitat mínima de sis anys com a funcionari de carrera en algun dels cossos que integren la funció pública docent no universitària i una experiència docent de la mateixa duració.  
2.2. Termini de compliment dels requisits  
Tots els requisits enumerats anteriorment hauran de posseir-se el dia de la finalització del termini de presentació d'instàncies i mantindre's fins al moment de la presa de possessió com a funcionari de carrera.  
  
  
3. Sol·licituds i documentació  
3.1. Instància  
3.1.1 Model oficial d'instància  
Els qui desitgen prendre part en este procediment hauran d'omplir una instància (model 046 € taxes per inscripció en proves selectives) d'acord amb model oficial, disponible en la pàgina web de la Conselleria d'Educació, Cultura i Esport (http://www.cece.gva.es).  
Esta sol·licitud tindrà assignat un número de referència identificatiu, i cada participant haurà d'utilitzar necessàriament un joc de tres còpies impreses a través d'internet, de manera que no es podran fer fotocòpies, ja que cada sol·licitud ha de tindre un número de referència diferenciat.  
  
Una vegada omplida la instància, s'imprimirà en triple exemplar.  
  
La sol·licitud impresa en triple exemplar haurà de presentar-se, si és el cas, en alguna de les entitats financeres col·laboradores a l'efecte de l'abonament de la taxa corresponent.  
Així mateix, una vegada abonada la taxa en l'entitat col·laboradora, els aspirants hauran de presentar la sol·licitud en els registres de les direccions territorials d'Educació, Cultura i Esport d'Alacant, Castelló o València, acompanyada, si és el cas, de la documentació procedent, d'acord amb el que preveu la base 3.2.  
3.1.2. Instància i abonament de la taxa per via telemàtica  
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció i l'abonament de les taxes per via telemàtica a través de la pàgina web http://www.cece.gva.es   
En este cas no serà necessària la presentació de la instància en cap registre.  
3.1.3. Instruccions per a omplir la instància  
No podrà presentar-se més d'una instància.  
En el moment d'omplir la dita sol·licitud, els aspirants tindran en compte, a més de les instruccions que s'adjunten, les següents:  
a) Els aspirants faran constar en els requadros corresponents que participen pel cos d'Inspectors d'Educació, codi 001, i hauran de marcar el procediment pel qual es participa, l'opció altres accessos (Inspecció).  
  
b) Els aspirants amb discapacitat hauran d'indicar-ho en la sol·licitud, per a la qual cosa utilitzaran el requadro corresponent. Així mateix, hauran de sol·licitar, expressant-ho en el requadro corresponent en la instància, les possibles adaptacions de temps i mitjans per a la realització dels exercicis en què esta adaptació siga necessària.  
c) Aquells aspirants que, per complir els requisits establits, estiguen exempts de les proves de coneixement dels idiomes oficials de la Comunitat Valenciana, hauran de consignar-ho en la instància. Així mateix, hauran d'indicar el motiu d'exempció al·legat en els espais reservats a l'efecte.   
3.2. Documentació que s'ha d'adjuntar  
A la instància de sol·licitud s'ha d'adjuntar, amb caràcter general, una fotocòpia del document nacional d'identitat, document semblant del país d'origen o passaport vigents i, si és el cas, document d'identificació d'estranger (NIE), així com els documents que acrediten la condició de membre de família nombrosa de categoria general o especial o, si és el cas, el certificat expedit per l'òrgan competent que acredite la condició d'aspirant amb discapacitat igual o superior al 33 per cent, quan s'hi hagen al·legat per a la reducció de la taxa de drets d'examen.   
  
Així mateix, els aspirants amb discapacitat que sol·liciten adaptacions de temps o mitjans per a la realització dels exercicis, hauran d'adjuntar a la instància un certificat de les adaptacions requerides expedit pels servicis competents de la Conselleria de Benestar Social o equivalents de l'Estat o d'altres comunitats autònomes.  
3.3. Lloc de presentació  
Les sol·licituds es presentaran preferentment en les direccions territorials d'Educació d'Alacant, Castelló o València (annex VIII) o bé en els llocs i en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 20 del Decret 191/2014, de 14 de novembre, del Consell. En el cas que s'opte per presentar la sol·licitud davant d'una oficina de correus, es farà en sobre obert perquè la instància siga datada i segellada pel funcionari de correus abans de ser certificada. Si no es fa d'esta manera, es considerarà presentada en la data d'entrada en qualsevol dels llocs establits en el paràgraf anterior.  
  
Les sol·licituds subscrites pels participants en l'estranger podran cursar-se en el termini assenyalat en l'apartat 4 d'esta base, a través de les representacions diplomàtiques o consulars espanyoles corresponents, que les remetran a continuació a l'organisme competent. L'interessat adjuntarà a la sol·licitud el comprovant bancari d'haver satisfet el pagament dels drets d'examen.  
3.4. Termini de presentació  
El termini de presentació de sol·licituds serà de vint dies naturals comptats des de l'endemà de la publicació d'esta convocatòria en el Diari Oficial de la Comunitat Valenciana. Comunitat Valenciana.  
3.5. Drets d'examen  
Els drets d'examen seran de 31,47 euros, inclosa la formació de l'expedient, i s'ingressaran per mitjà de l'imprés de la instància de participació en alguna de les entitats de crèdit col·laboradores que hi apareixen. Els gastos de transferència aniran a càrrec de l'interessat. En la sol·licitud haurà de figurar el segell de l'entitat bancària acreditatiu del pagament de drets, la falta del qual o el pagament fóra de termini determinaran l'exclusió de l'aspirant. En cap cas, la presentació i el pagament en l'entitat bancària suposarà l'eliminació del tràmit de presentació, dins del temps establit i en la forma escaient, de la sol·licitud.  
De conformitat amb allò que disposa l'article 132.2 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, estan exempts del pagament de les tarifes els membres de famílies nombroses de categoria especial, sempre que adjunten a la sol·licitud una còpia de la documentació que ho acredite.  
Així mateix, estan exempts del pagament de la tarifa d'inscripció a proves selectives per a l'accés a cossos docents els aspirants amb discapacitat igual o superior al 33 per cent, sempre que ho acrediten documentalment junt amb la sol·licitud, que tindran, a més, una bonificació del 50 per cent en la tarifa sobre la formació de l'expedient, i hauran d'ingressar la quantitat d'1,89 euros en este concepte.  
D'una altra banda, disfrutaran d'una bonificació del 50 per cent de la quota de les tarifes els membres de les famílies nombroses de categoria general, la qual cosa igualment haurà de justificar-se documentalment junt amb la instància de participació, i en este cas hauran d'ingressar 15,74 euros.  
Finalment, s'aplicarà una bonificació del 10 per cent sobre la quota de la tarifa quan la presentació de la sol·licitud de participació en les proves es faça per mitjans telemàtics, de conformitat amb el que preveu l'article 132 del text refós de la Llei de Taxes de la Generalitat, aprovat pel Decret Legislatiu 1/2005, de 25 de febrer, del Consell de la Generalitat.  
  
Accés al cos d'Inspectors 31,47 -  
 Presentació telemàtica 28,32 -  
Membres de famílies nombroses de categoria especial Exempt  
Membres de famílies nombroses de categoria general 15,74 -  
 Presentació telemàtica 14,17 -  
Persones amb grau de discapacitat igual o superior al 33 % 1,89 -  
 Presentació telemàtica 1,70 -  
  
  
3.6. Devolució dels drets d'examen  
De conformitat amb el que establix l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, no es procedirà a la devolució de les taxes per drets d'examen en els supòsits d'exclusió dels aspirants dels procediments selectius per causes imputables exclusivament als interessats.  
  
4. Admissió d'aspirants  
4.1. Llista provisional d'admesos i exclosos  
Finalitzat el termini de presentació d'instàncies, la Direcció General de Centres i Personal Docent dictarà una resolució on declararà aprovada la llista provisional d'admesos i exclosos, que haurà de publicar-se en el Diari Oficial de la Comunitat Valenciana. En la resolució s'indicaran els llocs en què s'exposen al públic les llistes certificades completes d'aspirants admesos i exclosos. En la llista, hauran de constar els cognoms, el nom, el DNI, o, si és el cas, el document acreditatiu de la identitat dels estrangers residents en territori espanyol; el procediment selectiu i el cos docent pels quals hi participa, així com, si és el cas, la causa d'exclusió.  
4.2. Reclamacions a les llistes provisionals  
Els aspirants exclosos disposaran d'un termini de deu dies, comptats des de l'endemà de la publicació de la resolució, per a poder esmenar el defecte que haja motivat la seua exclusió. Així mateix, aquells aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions es dirigiran a la Direcció General de Centres i Personal Docent i es presentaran per mitjà de qualsevol de les formes previstes en l'apartat 3.3 d'esta convocatòria.  
4.3. Llista definitiva d'admesos i exclosos  
Les reclamacions presentades seran acceptades o denegades per resolució expressa del director general de Centres i Personal Docent, per la qual es declararà aprovada la llista definitiva d'admesos i exclosos, que serà publicada en el Diari Oficial de la Comunitat Valenciana, indicant-hi els llocs on estan exposades el públic les llistes certificades completes d'aspirants admesos i exclosos.  
  
4.4. Recursos contra la llista definitiva  
Contra esta resolució, que posa fi a la via administrativa, podrà interposar-se, amb caràcter potestatiu, un recurs de reposició davant de la Direcció General de Personal en el termini d'un mes comptat des de l'endemà de la publicació, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, segons el que disposen els articles 10, 14, 25 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
4.5. Llista d'admesos i compliment de requisits  
El fet d'aparéixer en la relació d'admesos no pressuposa que es reconega als interessats la possessió dels requisits exigits en el procediment que es convoca per mitjà d'esta orde. Quan de l'examen de la documentació que, d'acord amb la base desena d'esta convocatòria, ha de presentar-se en el cas de ser-hi seleccionat, es desprenga que no posseïxen algun dels requisits, els interessats perdran tots els drets que pogueren derivar-se de la seua participació en este procediment, sense perjuí de la responsabilitat en què hagueren incorregut per falsedat en la sol·licitud.  
  
5. Òrgan de selecció  
5.1. Nomenament de l'òrgan de selecció  
La selecció dels participants en el procediment d'accés a què es referix esta convocatòria la farà un tribunal nomenat a este efecte. El tribunal serà nomenat mitjançant una resolució de la Direcció General de Centres i Personal Docent, que es publicarà en el Diari Oficial de la Comunitat Valenciana.  
5.2. Tribunal  
D'acord amb l'article 7.2 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, el tribunal estarà format per un número imparell de membres no inferior a cinc. Per a este procediment es fixa la composició del tribunal en cinc membres.  
  
El tribunal estarà integrat per:  
- Un president, designat directament per la Direcció General de Centres i Personal Docent, entre funcionaris de carrera en actiu del cos d'Inspectors d'Educació o del cos d'Inspectors al Servici de l'Administració Educativa.  
- Quatre vocals designats per mitjà de sorteig públic entre funcionaris de carrera en actiu del cos d'Inspectors d'Educació o del cos d'inspectors al Servici de l'Administració Educativa.  
Actuarà com a secretari el vocal de menor antiguitat en el cos, llevat que el tribunal acorde determinar-ho d'una altra manera.  
Es designarà un tribunal suplent compost de la mateixa manera i designat pel mateix procediment que el tribunal titular.  
5.3. Participació en l'òrgan de selecció  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, la participació en els òrgans de selecció té caràcter obligatori. Només seran admissibles com a causes de dispensa, a més de les situacions d'abstenció i recusació que s'especifiquen en els apartats següents, les següents:  
  
a) La situació de permís per maternitat, adopció o acolliment i reducció de jornada de treball.  
b) Les situacions d'incapacitat temporal i de risc durant l'embaràs, degudament certificades per la unitat mèdica de personal docent no universitari de les direccions territorials competents.  
5.4. Abstenció  
Els membres del tribunal hauran d'abstindre's d'intervindre, quan hi concórrega alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives per al mateix cos en els cinc anys anteriors a la publicació d'esta convocatòria, i ho hauran de notificar amb la deguda justificació documental.  
  
El president/a sol·licitarà dels membres del tribunal una declaració expressa de no estar sotmesos a les circumstàncies previstes en el paràgraf anterior, i haurà de notificar a la Direcció General de Centres i Personal Docent les abstencions que pertoquen entre els seus membres.  
5.5. Termini per a l'abstenció  
El termini per a manifestar l'abstenció serà de 10 dies comptats a partir de l'endemà de la publicació en el Diari Oficial de la Comunitat Valenciana del nomenament del tribunal.  
5.6. Recusació  
Així mateix, els aspirants podran recusar els membres del tribunal quan hi concórreguen les circumstàncies a què es referix la base 5.4 d'esta convocatòria.  
5.7. Sessió constitutiva  
Després de la convocatòria prèvia del president, que es farà arribar al lloc de destinació dels vocals nomenats, i en la qual assenyalarà el lloc, el dia i l'hora de la reunió, tindrà lloc la sessió constitutiva del tribunal a què hauran d'assistir tots els vocals nomenats, tant titulars com suplents. El tribunal es constituirà amb l'assistència del president i el secretari o, si és el cas, de les persones que els substituïsquen, i la de la mitat, almenys, dels seus membres.  
En la mencionada sessió, l'òrgan de selecció, a més de constituir-se com a tal, acordarà totes les decisions que li corresponguen amb vista al correcte desenrotllament del procediment selectiu.  
La suplència del president i del secretari del tribunal l'autoritzarà la Direcció General de Centres i Personal Docent, i la dels vocals, en la mateixa sessió constitutiva, l'autoritzarà el president que hi haja d'actuar, i haurà de recaure sobre qualsevol dels vocals suplents nomenats. Una vegada constituït l'òrgan selectiu, per a la vàlida actuació es requerirà la presència del president i el secretari o, si és el cas, de les persones que els substituïsquen, i la de la mitat, almenys, dels seus membres.  
No obstant això, si arribat el moment d'actuació del tribunal en el moment del començament de les proves, no haguera pogut constituir-se l'òrgan selectiu a pesar haver-se acudit al procediment previst, la Direcció General de Centres i Personal Docent adoptarà les mesures procedents per a garantir el dret dels aspirants a la participació en el procediment selectiu.  
5.8. Nomenament de nous membres del tribunal  
La Direcció General de Centres i Personal Docent dictarà una resolució que es publicarà en el Diari Oficial de la Comunitat Valenciana, per la qual es nomena els nous membres de l'òrgan de selecció que hagen de substituir aquells que hagen perdut la seua condició per alguna de les causes previstes en els apartats 5.3, 5.4 i 5.6 d'esta convocatòria.  
5.9. Funcions del tribunal.  
Correspon al tribunal les funcions següents:  
- L'elaboració dels criteris d'avaluació de la prova de la fase d'oposició.  
- La qualificació de la prova de la fase d'oposició.  
- La valoració dels mèrits de la fase de concurs.  
- El desenrotllament del procediment selectiu, d'acord amb el que disposa la present convocatòria.  
- L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat ambdós fases.  
  
- La declaració dels aspirants que hagen superat les fases de concurs i oposició, la publicació de les llistes corresponents, així com la seua elevació a l'òrgan convocant.  
Dins de les distintes fases del concurs oposició, el tribunal resoldrà tots els dubtes que puguen sorgir en l'aplicació d'estes bases i decidirà les actuacions a realitzar davant de circumstàncies excepcionals que, si és el cas, puguen produir-se.  
5.10. Procediment d'actuació  
L'actuació de l'òrgan de selecció s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
5.11. Adaptació del procediment als aspirants amb discapacitat  
El tribunal adoptarà les mesures necessàries en aquells casos que siga necessari, de manera que els aspirants amb discapacitat gaudisquen d'oportunitats semblants per a la realització dels exercicis que la resta dels participants. En este sentit, s'establiran per a les persones amb discapacitat que ho sol·liciten en la forma prevista en l'apartat 3.1 d'esta convocatòria les adaptacions possibles en temps i mitjans per a la seua realització, d'acord amb el certificat expedit pels servicis competents de la Conselleria de Benestar Social o equivalents de l'Estat o d'altres comunitats autònomes.  
5.12. Nombre màxim de places a cobrir  
En cap cas el tribunal podrà declarar que han superat el procediment un nombre superior d'aspirants al de places convocades. Qualsevol proposta d'aprovats que contravinga el que s'ha establit anteriorment serà nul·la de ple dret.  
5.13. Indemnitzacions  
El tribunal que actue en esta prova selectiva tindrà dret a la indemnització per raó del servici prevista en el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 64/2011, de 27 de maig, i el Decret 95/2014, de 13 de juny.  
Aquells membres del tribunal el lloc de treball dels quals estiga ubicat fora del terme municipal de la seu d'actuació del tribunal, quedaran acollits a l'excepció prevista en l'article 4.4 del dit decret.  
  
6. Començament i desenrotllament de les proves  
6.1. Començament  
La realització de la prova tindrà lloc a partir del dia 25 de juny de 2015, sense perjuí del que preveu l'apartat 1 de la base sèptima per a les proves prèvies del coneixement de castellà i de valencià. L'hora i el lloc on haja de fer-se, es determinarà en la resolució per la qual es declare aprovada la llista definitiva d'admesos i exclosos.  
  
Els aspirants hauran d'anar proveïts del document nacional d'identitat, o document semblant del país d'origen, passaport o permís de conducció en què aparega la fotografia del titular o, si és el cas, document d'identificació d'estrangers (NIE).  
Els aspirants seran convocats per a les seues actuacions davant del tribunal en crida única. A estos efectes, els convocats per a un exercici col·lectiu hauran de fer la seua presentació davant del tribunal a l'hora i la data fixades en les crides, i seran exclosos del procediment selectiu d'accés els que no compareguen. En el cas d'actuacions individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i perdran tots els drets derivats del procediment els que no hi compareguen, excepte en els casos de força major degudament justificats i apreciats pel tribunal.  
  
Una vegada començades les actuacions davant del tribunal no serà obligatòria la publicació de les successives crides dels aspirants en el Diari Oficial de la Comunitat Valenciana. Estos anuncis els haurà de fer públics el tribunal al local on es facen les proves amb 48 hores, almenys, d'antelació respecte del començament.  
  
6.2. Desenrotllament  
L'orde d'actuació dels aspirants s'iniciarà alfabèticament pel primer aspirant el primer cognom del qual comence per la lletra que dispose la resolució de la Conselleria d'Hisenda i Administració Pública, que determinarà la lletra per a fixar l'orde d'actuació dels aspirants a totes les proves selectives que tinguen lloc durant l'any 2015. En el cas que arribat l'inici de les proves no s'haguera publicat la dita resolució, s'aplicarà la lletra W establida per Resolució de 10 de desembre de 2014 (DOCV 7425, 17.12.2014).  
Si el tribunal no compta amb aspirants el primer cognom dels quals comence per esta lletra, iniciaran l'orde d'actuació per la lletra o lletres següents en orde alfabètic.  
En qualsevol moment, el tribunal podrà requerir als opositors perquè acrediten la seua identitat per mitjà de la presentació del document acreditatiu que corresponga.  
Així mateix, si el tribunal té coneixement que algun dels aspirants no posseïx la totalitat dels requisits exigits per esta convocatòria, amb audiència prèvia de l'interessat, haurà de proposar la seua exclusió al director general de Centres i Personal Docent, i comunicar-li, així mateix, les inexactituds o falsedats formulades per l'aspirant en la sol·licitud d'admissió al procediment selectiu als efectes procedents.  
  
Contra esta resolució d'exclusió de l'aspirant, que posa fi a la via administrativa, podrà interposar-se, amb caràcter potestatiu, un recurs de reposició davant de la Direcció General de Centres i Personal Docent, en el termini d'un mes comptat des de l'endemà de la notificació, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació.  
6.3. Publicitat dels criteris d'avaluació  
El tribunal farà públics els criteris d'avaluació de la prova de la fase d'oposició en els taulers d'anuncis on tinga lloc el procés selectiu amb anterioritat a l'inici de les proves.  
En estos criteris d'avaluació s'especificarà el desglossament de les pautes, criteris i orientacions amb què el tribunal avaluarà la prova.  
  
7. Sistema de selecció  
De conformitat amb el que establix l'apartat 4 de la disposició addicional dotze de la Llei Orgànica 2/2006, de 3 de maig, d'Educació, així com l'article 42 del Reglament d'ingrés, accessos i adquisició de noves especialitats en els cossos docents, el sistema d'accés al Cos d'Inspectors d'Educació serà el de concurs oposició, i hi haurà, a més, una fase de pràctiques que formarà part del procés selectiu.  
  
7.1 Acreditació del coneixement dels idiomes oficials de la Comunitat Valenciana  
De conformitat amb el que establix el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, els aspirants, en els procediments d'ingrés i accés, hauran d'acreditar els coneixements, tant en expressió oral com escrita, dels dos idiomes oficials de la Comunitat.  
  
7.1.1 Castellà  
Acrediten el coneixement d'esta llengua els aspirants que estiguen en possessió d'alguna de les titulacions següents:  
- Titulació universitària expedida per una universitat espanyola.  
- Títol de Batxillerat expedit per l'Estat espanyol.  
- Títol de Tècnic Superior o de Tècnic Especialista (FP2) expedit per l'Estat espanyol.  
- Diploma d'espanyol com a llengua estrangera (nivell superior) o certificat d'aptitud d'espanyol per als estrangers expedit per les escoles oficials d'idiomes.  
- Haver obtingut la qualificació d'apte en la prova corresponent a les oposicions convocades a partir de l'any 2002.  
En cas que s'hi acredite, es farà una prova de coneixement del castellà el contingut de la qual s'ajustarà al que disposa el Reial Decret 1137/2002, de 31 d'octubre (BOE 8 de novembre), pel qual es regulen els diplomes d'espanyol com a llengua estrangera (DELE), en la redacció que en fa el Reial Decret 264/2008, de 22 de febrer, i serà qualificada d'apte o no apte.  
7.1.2 Valencià  
Acrediten el coneixement del valencià els aspirants que estiguen en possessió del certificat de capacitació per a l'ensenyament en valencià que, d'acord amb el que preveu l'article 3 de l'Orde 17/2013, de 15 d'abril, de la Conselleria d'Educació, Cultura i Esport, facultarà el professorat que l'obtinga, i al mateix temps serà el requisit mínim, per a l'ensenyament en valencià, com a llengua vehicular, en totes les ensenyances no universitàries regulades en la Llei Orgànica 2/2006, de 3 de maig, d'Educació.  
Així mateix, d'acord amb l'article 5 de l'Orde 17/2013, de 15 d'abril, de la Conselleria d'Educació, Cultura i Esport, el Diploma de Mestre de Valencià facultarà el professorat que l'obtinga per a impartir l'ensenyament en valencià, com a llengua vehicular, en la totalitat de les ensenyances no universitàries regulades en la Llei Orgànica 2/2006, de 3 de maig, d'Educació.  
No obstant això, els que en la data de finalització del termini de presentació de sol·licituds no estiguen en possessió del Certificat de Capacitació per a l'Ensenyament en Valencià o del Diploma de Mestre de Valencià, podran presentar-se al procediment selectiu en les condicions següents:  
a) Els qui acrediten la competència lingüística mínima en valencià d'un nivell C1 en la forma prevista per l'article 7.3 de l'Orde 17/2013, de 15 d'abril, de la Conselleria d'Educació, Cultura i Esport (certificat oficial expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir estes ensenyances o per les universitats de la Comunitat Valenciana), en cas de superar el concurs oposició i ser nomenats funcionaris en pràctiques, hauran d'obtindre, dins i com a part de la fase de pràctiques ordinària, el Certificat de Capacitació per a l'Ensenyament en Valencià.  
  
b) Els qui no puguen acreditar la competència lingüística mínima d'un nivell C1 en valencià, hauran de participar, presentant justificant del pagament de les taxes per a la participació en les proves selectives, en la capital de la mateixa província assenyalada per a la realització de les proves del procediment selectiu, en única convocatòria, en la mateixa localitat assenyalada per a la realització de les proves del procediment selectiu, en les proves per a l'obtenció del certificat de grau mitjà de coneixements de valencià (nivell C1) convocades per Resolució de 9 de març de 2015, de la Direcció General d'Innovació, Ordenació i Política Lingüística (DOCV 24.03.2015). A estos efectes, únicament podran presentar-se a la prova de la primera fase, que serà el 30 de maig de 2015; i a la prova de la segona fase, per a aquells que hagen superat la primera, que serà el 13 de juny de 2015 A les persones que superen estes proves se'ls permetrà continuar en el concurs oposició i, en cas de superar el procediment i ser nomenats funcionaris en pràctiques, hauran d'obtindre, dins i com a part de la fase de pràctiques, el Certificat de Capacitació per a l'Ensenyament en Valencià.  
La participació, dins d'este procediment de concurs oposició, en les proves per a l'obtenció del certificat de grau mitjà de coneixements de valencià (nivell C1), convocades per Resolució de 9 de març de 2015, de la Direcció General d'Innovació, Ordenació i Política Lingüística, no requerix del pagament de la taxa específica prevista en la mencionada resolució.  
Abans de l'inici de les proves de la fase d'oposició els tribunals disposaran de la relació d'aspirants que reunixen el requisit de la base 2.1 d) o han superat les proves prèvies previstes en la base 7.1.  
7.2. Fase d'oposició  
7.2.1. Contingut de la prova  
De conformitat amb l'article 44 del Reglament d'ingrés, accessos i adquisició de noves especialitats en els cossos docents, la fase d'oposició consistirà en una prova en què es valoraran els coneixements pedagògics, d'administració i legislació educativa adequada a la funció inspectora que realitzaran els aspirants, així com els coneixements i les tècniques específics per a exercir-la. Esta prova estarà dividida en tres parts segons l'orde que es menciona a continuació:  
  
Primera part:  
Consistirà en l'anàlisi d'un cas pràctic sobre les tècniques adequades per a l'actuació de la Inspecció d'Educació que serà proposat pel tribunal. La prova serà llegida públicament davant del tribunal, que podrà formular a l'aspirant les preguntes o els aclariments que considere pertinent. L'aspirant disposarà de dos hores per a la realització del cas i una hora, com a màxim, per a la lectura i les preguntes corresponents.  
  
Segona part:  
Consistirà en el desenrotllament per escrit d'un tema referit a la part A del temari, triat per l'aspirant entre dos extrets per sorteig pel tribunal. L'aspirant disposarà de tres hores per a la seua realització, finalitzada la qual el tribunal procedirà a la crida dels opositors perquè estos n'efectuen la lectura pública.  
  
Tercera part:  
Consistirà en l'exposició oral d'un tema referit a la part B del temari, triat per l'aspirant entre dos extrets per sorteig pel tribunal. L'aspirant disposarà de trenta minuts per a la preparació del tema i d'una hora per a l'exposició. El tribunal podrà formular les preguntes o els aclariments que considere pertinents en un temps màxim de trenta minuts.  
  
7.2.2. Temari vigent  
D'acord amb l'Orde EDU/3429/2009 d'11de desembre, per la qual s'aprova el temari d'oposició del procediment selectiu d'accés al Cos d'Inspectors d'Educació (BOE 306, de 21 de desembre) serà aplicable a esta convocatòria els temes arreplegats en l'annex IV de la present resolució. Així mateix, amb base en l'article 43.3 del Reglament d'ingrés i accés a cossos docents i en l'article 2 de l'Orde EDU/3429/2009 esmentada, als temes de la part B del temari s'afigen els temes específics de l'Administració educativa de la Comunitat Valenciana arreplegats en l'annex V.  
7.3. Fase de concurs  
7.3.1. Validesa dels mèrits  
Només seran tinguts en compte els mèrits perfeccionats amb anterioritat a la finalització del termini de presentació de sol·licituds establit en l'apartat 3.4 d'esta convocatòria, acreditats documentalment com s'indica en l'annex I. A estos efectes, el tribunal podrà confrontar els documents que aporten els aspirants per a la valoració dels seus mèrits.  
  
Els aspirants es responsabilitzen expressament de la documentació aportada. En cas de falsedat o manipulació en algun document perdran el dret a la participació en esta convocatòria, amb independència de la responsabilitat que corresponga.  
L'Administració es reserva el dret a requerir en qualsevol moment del desenrotllament del procediment l'acreditació de la documentació que es considere necessària.  
7.3.2. Presentació de mèrits  
Per a la valoració dels mèrits, els aspirants que superen la fase d'oposició hauran de presentar els seus mèrits davant del tribunal, ordenats segons els quatre blocs que conformen el barem de l'annex I a esta convocatòria, adjuntant el model de declaració de mèrits de l'annex II. A estos efectes, quan el tribunal faça pública la qualificació de la prova de la fase d'oposició, publicarà, així mateix, al tauler d'anuncis del lloc d'actuació la data i l'hora en què han d'entregar-se els mèrits indicats.  
  
L'emplaçament per a l'entrega de mèrits no serà abans de 24 hores comptades a partir de la publicació de les qualificacions de la prova.  
  
8. Qualificació  
8.1. Qualificació de la fase d'oposició  
Cada una de les tres parts de què consta la prova es qualificarà de 0 a 10 punts.  
Per a superar la prova, els aspirants hauran d'obtindre, en cada part, almenys la mitat de la qualificació màxima establida, i la puntuació final serà el resultat de ponderar en un 40 per cent la puntuació obtinguda en la primera part i en un 30 % cada una de les altres dos parts.  
  
La puntuació de cada aspirant en esta prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades pels membres del tribunal hi haja una diferència de tres o més sencers, seran automàticament excloses la qualificació màxima i mínima, i la puntuació mitjana es calcularà entre les qualificacions restants.  
Finalitzada la prova, el tribunal farà pública, als taulers d'anuncis del local on actue, les puntuacions obtingudes per tots els participants.  
  
8.2. Qualificació de la fase de concurs  
L'assignació de la puntuació que corresponga als aspirants en la fase del concurs, segons el barem arreplegat en l'annex I d'esta convocatòria, la portarà a efecte el tribunal.  
Únicament a aquells aspirants que hagen superat la prova corresponent a la fase d'oposició se'ls sumarà la puntuació obtinguda en la fase de concurs a fi d'obtindre la puntuació global a què es referix la base 9 d'esta orde.  
La puntuació aconseguida pels aspirants en la fase de concurs es farà pública al tauler d'anuncis del lloc d'actuació del tribunal.  
Els interessats podran presentar contra esta, en el termini de 5 dies naturals a partir del següent al de la seua exposició, les al·legacions que consideren oportunes, per mitjà d'un escrit dirigit al/a la president/presidenta del tribunal.  
Una vegada estimades o desestimades les reclamacions presentades, el tribunal farà públics els resultats de la valoració definitiva dels mèrits. La dita publicació es durà a terme als taulers d'anuncis del lloc d'actuació del tribunal, i s'entendrà efectuat amb esta el tràmit de notificació de la resolució de les al·legacions.  
Contra esta resolució, els interessats podran interposar un recurs d'alçada davant del director general de Centres i Personal Docent en el termini d'un mes, a comptar des de l'endemà de la publicació als taulers d'anuncis, d'acord amb el que preveuen els articles 107, 114 i 115 de la Llei 30/1992, de 26 de novembre.  
La documentació presentada no es tornarà als participants i quedarà en poder de l'administració convocant, sense perjuí del que disposa l'article 35 de la Llei 30/1992 esmentada.  
8.3. Possible expulsió d'aspirants  
Per a garantir que el concurs oposició es faça d'acord amb els principis d'igualtat, mèrit i capacitat, els tribunals, per resolució motivada, podran determinar, amb audiència prèvia de l'interessat, l'expulsió d'un opositor, i en este cas passarà a formar part de la llista d'aspirants exclosos i no figurarà en la llista d'exercici temporal de llocs de treball ni tindrà dret a la devolució de les taxes.  
  
9. Superació de les fases d'oposició i concurs  
9.1. Seleccionats  
Resultaran seleccionats per a passar a la fase de pràctiques aquells aspirants que, una vegada ordenats segons la puntuació global de les fases d'oposició i concurs, tinguen un número d'orde igual o inferior al nombre de places convocades.  
Per a l'obtenció de la puntuació global, el tribunal ponderarà en dos terços la puntuació obtinguda en la fase d'oposició i en un terç, la puntuació obtinguda en la fase de concurs, i la puntuació global resultarà de la suma d'ambdós fases una vegada realitzades les ponderacions mencionades.  
El tribunal agregarà, una vegada ponderades, les puntuacions de la fase de concurs a aquells aspirants que hagen aconseguit les puntuacions mínimes exigides en la fase d'oposició, els ordenaran segons les puntuacions totals obtingudes i determinarà els aspirants que han superat el procés.  
9.2. Criteris de desempat  
En el cas que en el moment de procedir a l'ordenació dels aspirants hi haja empats, estos es resoldran atenent, successivament, els criteris següents:  
1. Més puntuació en la fase d'oposició.  
2. Major puntuació en cada un dels exercicis de l'oposició per l'orde en què apareixen en esta convocatòria.  
3. Més puntuació en els apartats del barem de mèrits per l'orde en què estos apareguen en l'annex I de la convocatòria.  
4. Més puntuació en els apartats del barem de mèrits per l'orde en què estos apareguen en l'annex I de la convocatòria.  
En el cas que amb l'aplicació dels criteris anteriors subsistiren empats en la qualificació per a determinar els aspirants seleccionats, estos es resoldran per mitjà d'una prova complementària davant del tribunal, consistent en el desenrotllament d'un tema extret a l'atzar entre els que formen la part B del temari oficial, durant un temps màxim de 30 minuts.  
9.3. Declaració d'aspirants seleccionats   
En cap cas podrà declarar-se que han superat el procediment selectiu, i per tant aprovat, un nombre més gran d'aspirants que el nombre de places convocades. Qualsevol proposta que contravinga el que s'ha establit anteriorment serà nul·la de ple dret.  
9.4. Llista d'aspirants seleccionats  
Finalitzades les actuacions a què es referixen els apartats anteriors, el tribunal elaborarà la llista d'aspirants seleccionats, que s'ordenarà per la puntuació obtinguda i que es farà pública als taulers d'anuncis de la Conselleria d'Educació i en la pàgina web de la Conselleria d'Educació, Cultura i Esport (www.cece.gva.es). Esta llista s'elevarà a l'òrgan convocant, amb la resta de la documentació corresponent al desenrotllament del procediment selectiu.  
9.5. Recursos  
Contra l'acte del tribunal, pel qual s'aprova la llista d'aspirants seleccionats, podrà interposar-se un recurs d'alçada davant del director general de Centres i Personal Docent, en el termini d'un mes a comptar des de l'endemà de la data de publicació de la llista al tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
9.6. Accés per altres administracions educatives  
Els aspirants que concórreguen i superen el procés d'accés en el cos d'inspectors d'educació en convocatòries corresponents a distintes administracions educatives, en el termini de deu dies comptats a partir de l'endemà de la publicació de la llista d'aprovats, hauran d'optar per una, per mitjà d'instància dirigida a la Direcció General de Centres i Personal Docent, i renunciar a tots els drets que els pogueren correspondre per la seua participació en la resta. Si no ho fan, l'acceptació del primer nomenament com a funcionari en pràctiques s'entendrà com a renúncia tàcita dels restants.  
  
9.7. Inalterabilitat de les places assignades  
Publicada la llista del personal seleccionat, si algun candidat renunciara a la plaça obtinguda, o per motius degudament justificats fóra exclòs del procediment, en cap cas podrà considerar-se seleccionada la persona que, per orde de puntuació, ocupe el lloc immediat posterior al de l'última que figure en la llista de l'especialitat corresponent. Així mateix, la declaració de pròrroga en la fase de pràctiques tampoc suposarà modificació en les places assignades a la resta d'aspirants.  
  
  
10. Presentació de documents pels aspirants seleccionats  
10.1. Termini i lloc de presentació  
En el termini d'un mes, a comptar des de l'endemà del dia en què es faça pública la llista d'aspirants seleccionats, estos hauran de presentar en la Direcció General de Centres i Personal Docent de la Conselleria d'Educació, Cultura i Esport, preferentment davant del Registre General dels Servicis Centrals, això sense perjuí del dret a utilitzar qualsevol dels altres mitjans assenyalats en l'article 38.4 de la Llei 30/1992, la documentació següent:  
10.2. Documentació a presentar  
Tots els aspirants que hagen sigut seleccionats hauran de remetre la documentació general següent:  
a) Fotocòpia compulsada del títol al·legat per a participar o, a falta d'això, certificat supletori provisional, expedit per la universitat, de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió del certificat. En el cas que la data del títol o del certificat acadèmic siga posterior al dia en què va expirar el termini de presentació de sol·licituds fixat en la convocatòria, haurà de fer-se constar la data de finalització dels estudis.  
  
En el cas que la titulació s'haja obtingut en l'estranger, haurà d'adjuntar-se la corresponent homologació o credencial de reconeixement.  
  
b) Fotocòpia del document nacional d'identitat, document semblant del país d'origen o passaport vigents i, si és el cas, document d'identificació d'estranger (NIE).  
c) Fotocòpia compulsada del Certificat de Capacitació per a l'Ensenyament en Valencià o del Diploma de Mestre de Valencià, o, si és el cas, certificat oficial de grau mitjà de coneixements de valencià, nivell C1, expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir les dites ensenyances o per les universitats de la Comunitat Valenciana.  
  
d) Certificat o full de servicis de la direcció territorial d'Educació o del ministeri o organisme de què depenga, per a acreditar la pertinença a algun dels cossos que integren la funció pública docent, amb una antiguitat mínima de sis anys i una experiència docent de la mateixa duració.  
10.3. Opció per la percepció de remuneracions  
Els aspirants que hagen superat les fases de concurs i oposició hauran de formular opció per la percepció de remuneracions, durant la seua condició de funcionaris en pràctiques, de conformitat amb el que preveu el Decret 33/1999, de 9 de març, del Consell, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana, així com en el Reial Decret 456/1986, de 10 de febrer, pel qual es fixen les retribucions dels funcionaris en pràctiques, modificat pel Reial Decret 213/2003, de 21 de febrer.  
  
10.4. Nul·litat de les actuacions  
Els que dins del termini fixat, i excepte els casos de força major, no presenten la documentació, o de l'examen d'esta es deduïx que no tenen algun dels requisits assenyalats en la base segona, no podran ser nomenats funcionaris de carrera del Cos d'Inspectors d'Educació i quedaran anul·lades les seues actuacions, sense perjuí de la responsabilitat en què hagueren incorregut per falsedat en la sol·licitud inicial.  
  
11. Nomenament de funcionaris en pràctiques  
La Direcció General de Centres i Personal Docent procedirà a nomenar funcionaris en pràctiques els aspirants seleccionats. Estos aspirants hauran de fer les pràctiques en les destinacions adjudicades, i s'entendrà que renuncien al procediment selectiu aquells que no s'hi incorporen.  
Les destinacions que se'ls adjudiquen per a la realització del període de pràctiques tindran caràcter provisional.  
  
12. Fase de pràctiques  
12.1. Duració i regulació  
L'avaluació de la fase de pràctiques haurà de garantir que els aspirants posseïsquen l'adequada preparació per a dur a terme les funcions atribuïdes al Cos d'Inspectors d'Educació. La duració serà de quatre mesos, i el desenrotllament serà regulat mitjançant una resolució de la Direcció General de Centres i Personal Docent.  
El tribunal actuarà com a comissió qualificadora que avaluarà la fase de pràctiques i garantirà que els aspirants tenen les capacitats necessàries per a l'exercici de la inspecció i es referirà tant a l'exercici professional com a les activitats de formació que hauran de realitzar els candidats.  
Els funcionaris en pràctiques hauran d'acreditar davant del tribunal l'obtenció del Certificat de Capacitació per a l'Ensenyament en Valencià, amb la qual cosa quedarà complit el requisit lingüístic i permetrà, junt amb la valoració de la resta de criteris desenrotllats en la resolució reguladora de la fase de pràctiques, la superació de la dita fase.  
El tribunal no podrà declarar aptes en la fase de pràctiques aquells aspirants que no obtinguen en el dit termini ordinari el Certificat de Capacitació per a l'Ensenyament en Valencià, i, per tant, perdran tots els drets derivats del procediment.  
Finalitzada la fase de pràctiques, el tribunal serà l'encarregat, d'acord amb els criteris que establisca la resolució esmentada, de l'avaluació final, amb la qualificació d'apte o no apte.  
12.2. No superació de la fase de pràctiques  
Els aspirants que no superen la fase de pràctiques per haver sigut declarats no aptes, podran incorporar-se amb els aspirants seleccionats de la promoció següent que es convoque, per a repetir, una sola vegada, la realització de la fase de pràctiques, i en este cas el número d'orde que ocuparà serà l'immediatament següent al que corresponga a l'últim dels aspirants seleccionats de la promoció a què s'incorpora. Cas de no poder incorporar-se a la promoció següent per no haver-se convocat eixe any procediment selectiu, realitzaran la fase de pràctiques durant el curs següent a aquell en què va ser qualificat de no apte. Els que no s'incorporen per a repetir la fase de pràctiques o aquells que siguen declarats no aptes per segona vegada, perdran tots els drets al nomenament com a funcionaris de carrera, mitjançant una resolució motivada de la Direcció General de Centres i Personal Docent, d'acord amb el que disposa l'article 31 del Reglament d'ingrés, accessos i adquisició de noves especialitats en els cossos docents.  
  
Els aspirants que no superen la fase de pràctiques per no haver obtingut el Certificat de Capacitació per a l'Ensenyança en Valencià no podran repetir la fase de pràctiques i perdran els drets derivats del procediment.  
12.3. Pròrrogues  
Els aspirants que no pogueren completar el mínim de quatre mesos de servicis efectius establit per a esta fase del procés selectiu durant el curs corresponent, per causes degudament justificades i apreciades per la Direcció General de Centres i Personal Docent, hauran de presentar una sol·licitud de pròrroga per a la realització de les pràctiques. Si s'estima la seua sol·licitud, no seran qualificats per la comissió de valoració i s'incorporaran a la dita fase en el procediment següent, o, si és el cas, en el curs següent, per a repetir la dita fase de pràctiques. No obstant això, la sol·licitud de pròrroga podrà ser autoritzada una sola vegada.  
  
12.4. Règim juridicoadministratiu  
Des del moment del nomenament de funcionaris en pràctiques fins al nomenament com a funcionaris de carrera del Cos d'Inspectors d'Educació, el règim juridicoadministratiu dels opositors serà el de funcionari en pràctiques, si bé mantindran la situació administrativa que els corresponga en el cos docent d'origen.  
  
13. Nomenament de funcionaris de carrera  
13.1. Aprovació de l'expedient  
Conclosa la fase de pràctiques i comprovat que tots els aspirants declarats aptes reunixen els requisits generals i específics de participació establits en esta convocatòria, la Direcció General de Centres i Personal Docent aprovarà l'expedient del procés selectiu, que es publicarà en el Diari Oficial de la Comunitat Valenciana, i es remetrà la llista de seleccionats al Ministeri d'Educació, Cultura i Esport, que procedirà al nomenament i l'expedició dels corresponents títols de funcionaris de carrera del Cos d'Inspectors d'Educació dels aspirants seleccionats en el procediment selectiu dut a terme en esta convocatòria, amb efectes del dia 1 de setembre del curs escolar següent a aquell en què van ser declarats aptes en la fase de pràctiques.  
  
13.2. Primera destinació definitiva  
D'acord amb el que preveu l'article 10.1.d del Reglament d'ingrés, accessos i adquisició de noves especialitats en els cossos docents, els aspirants que hagen superat el procés selectiu hauran d'obtindre la seua primera destinació definitiva en l'àmbit de gestió de la Conselleria d'Educació, Cultura i Esport, acudint amb caràcter forçós al concurs, d'acord amb el que disposa l'article 13 del Reial Decret 1364/2010, de 29 d'octubre.  
  
14. Aspirants a l'exercici temporal de llocs  
14.1. Requisits  
Els aspirants admesos al concurs oposició passaran a formar part de la llista per a l'exercici temporal de llocs de treball del Cos d'Inspectors d'Educació, quan complisquen els requisits següents:  
  
a) No haver superat el procés selectiu.  
b) Haver superat, almenys, dos parts de la prova de la fase d'oposició.   
c) Acreditar el compliment dels requisits per a participar en el procediment. Els aspirants que no hagen acreditat estar en possessió del Certificat de Capacitació per a l'Ensenyament en Valencià quedaran temporalment desactivats de la llista.  
14.2. Ordenació dels aspirants.   
Les incorporacions a la llista per a l'exercici temporal de llocs de treball del Cos d'Inspectors d'Educació estarà ordenada, en primer lloc, pels aspirants que van superar les tres parts de la prova de la fase d'oposició (bloc primer), i, en segon lloc, pels que van superar dos parts de la prova esmentada (bloc segon). Dins de cada un d'estos blocs, el personal s'ordenarà per la puntuació final que hagen obtingut en la fase d'oposició, una vegada fetes les ponderacions corresponents.  
  
En tot cas, els dits aspirants es comprometen a justificar estar en possessió dels requisits per a l'exercici del lloc pel qual s'han presentat al procediment selectiu en el moment en què hi siguen requerits per l'Administració.  
  
Normes finals  
Primera. Totes les referències utilitzades en esta convocatòria en què s'utilitza la forma masculina genèrica, han d'entendre's aplicables indistintament a hòmens i dones.  
Segona. D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la falta de resolució expressa a les sol·licituds o reclamacions regulades en esta orde tindrà efectes desestimatoris de la sol·licitud o reclamació, sense perjuí de l'obligació de resoldre de l'Administració.  
Tercera. De conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, podrà interposar-se, potestativament, un recurs de reposició davant de la consellera d'Educació, Cultura i Esport en el termini d'un mes, a comptar des de l'endemà de la publicació en el Diari Oficial de la Comunitat Valenciana, o bé es podrà plantejar, directament, un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació.  
  
València, 4 de maig de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
  
ANNEX I  
Barem de mèrits per a accés al cos d'inspectors d'educació  
  
Els aspirants no podran aconseguir més de 10 punts per la valoració dels seus mèrits.  
  
I. Trajectòria professional (fins a un màxim de 3,0000 punts).  
1.1. Treball desenrotllat:  
1.1.1. Per cada any d'experiència docent que supere els sis exigits com a requisit, com a funcionari de carrera dels cossos que integren la funció pública docent: 0,5000 punts.  
Per cada mes: 0,0416 punts.  
Documentació acreditativa: si no consta en el full de servicis l'antiguitat, haurà d'aportar-se fotocòpia compulsada del document justificatiu de l'antiguitat.  
1.1.2. Per cada any de servici en llocs de l'Administració educativa de nivell 26 o superior: 0,5000 punts.  
Per cada mes: 0,0416 punts.  
Documentació acreditativa: full de servicis certificat per la Direcció General de Recursos Humans de la Conselleria d'Hisenda i Administració Pública o l'òrgan competent de l'Estat o de la resta de les comunitats autònomes, on es facen constar la presa de possessió i el cessament.  
1.2. Per pertànyer als cossos de Catedràtics: 2,0000 punts.  
Per este apartat es valoraran com a màxim cinc anys posteriors als sis anys d'exercici professional exigits per la convocatòria.  
No podran acumular-se les puntuacions corresponents als apartats anteriors, quan els servicis s'hagen prestat simultàniament en més d'un centre docent. Així mateix, els servicis prestats seran valorats només en un dels apartats 1.1.1 i 1.1.2, i no podran acumular-se les puntuacions quan els servicis s'hagen prestat de manera simultània.  
  
Només es valoraran els servicis prestats en les ensenyances que correspon impartir als cossos regulats en la LOE.  
Els servicis prestats en l'estranger s'acreditaran per mitjà de certificats expedits per l'Administració educativa corresponent, en els quals haurà de constar el temps de prestació de servicis; el caràcter del centre, públic o privat, i el nivell educatiu, i es valoraran pel subapartat que corresponga segons les dades que continga el certificat. Estos certificats hauran de presentar-se traduïts a alguna de les llengües oficials de la Comunitat Valenciana.  
  
II. Exercici com a inspector accidental (fins a un màxim de 2,0000 punts).  
2. 1. Per cada any de servici en llocs d'inspector accidental: 0,7500 punts.  
Per cada mes: 0,0625 punts.  
Per este apartat només seran tinguts en compte els anys prestats com a inspector accidental en llocs obtinguts com a resultat de la seua participació, bé en els concursos de mèrits convocats per a la seua provisió o bé en els procediments selectius d'accés al cos. No seran susceptibles de valoració aquells anys de servici que s'hagen valorat per a ingressar o accedir al cos de la funció pública de què es tracte.   
Documentació acreditativa: fotocòpia compulsada del document justificatiu del nomenament expedit per les direccions territorials d'educació o l'òrgan competent del Ministeri d'Educació o de la resta d'administracions autonòmiques en què consten la data de la presa de possessió i de cessament o la continuïtat, si és el cas.  
  
III. Exercici de càrrecs directius i de coordinació didàctica (fins a un màxim de 3,0000 punts).  
3.1. Per cada any com a director de centres públics docents o centres de professors i recursos, amb avaluació positiva, quan haja sigut realitzada: 0,7500 punts.  
3.2. Per l'exercici d'altres càrrecs directius o de coordinació didàctica:  
3.2.1. Per cada any com a vicedirector, cap d'estudis, secretari o vicesecretari en centres públics: 0,5000 punts.  
3.2.2. Per cada any de servici com a cap de departament o com a coordinador de cicle en l'Educació Primària, assessor de formació permanent o figures anàlogues, així com director d'agrupacions de llengua i cultura espanyoles en centres públics: 0,1000 punts.  
Per este apartat no seran susceptibles de valoració aquells càrrecs directius que s'hagen valorat per a ingressar o accedir al cos de la funció pública de què es tracte.  
Documentació acreditativa: fotocòpia compulsada del document justificatiu del nomenament expedit per les direccions territorials d'educació o l'òrgan competent del Ministeri d'Educació o de la resta d'administracions autonòmiques en què consten la data de la presa de possessió i de cessament o la continuïtat, si és el cas.  
  
IV. Preparació científica i didàctica i altres mèrits (fins a un màxim de 2,0000 punts)  
4.1. Preparació científica i didàctica (màxim 0,7000 punts).  
4.1.1. Per cada títol de llicenciat, arquitecte, enginyer diferent de l'al·legat per a l'accés: 0,2000 punts.  
Documentació acreditativa: fotocòpia compulsada/confrontada del títol al·legat per a l'accés, i de l'al·legat per al mèrit o, si és el cas, certificat supletori provisional, expedit per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió del certificat.  
4.1.2. Per cada títol de grau diferent de l'al·legat per a l'accés: 0,1500 punts.  
Documentació acreditativa: fotocòpia compulsada/confrontada del títol al·legat per a l'accés, i de l'al·legat per al mèrit o, si és el cas, certificat supletori provisional, expedit per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió del certificat.  
4.1.3. Per cada títol de doctor: 0,5000 punts.  
Documentació acreditativa: certificat acadèmic o fotocòpia compulsada/confrontada del títol de doctor o certificat supletori provisional, expedit per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió del certificat.  
4.2. Preparació específica per a l'exercici de la funció inspectora (màxim 0,5000 punts).  
Es consideraran les activitats de formació homologades específicament relacionades amb la funció inspectora.  
- Per cursos de 20 hores: 0,1000 punts.  
- Per cursos de més de 20 hores: 0,2000 punts.  
Documentació acreditativa: certificat expedit per l'òrgan o l'autoritat competent del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions esmentades, així com de les universitats, en què conste de manera expressa el nombre d'hores de duració del curs, i, si és el cas, l'homologació o reconeixement; cas de no aportar-se el dit certificat, no s'obtindrà puntuació per este apartat.  
No podran considerar-se aquells cursos que hagen sigut realitzats amb anterioritat a la data d'ingrés en el cos des del qual hi participen. Així mateix, tampoc podran valorar-se els cursos que hagen sigut realitzats amb anterioritat a l'obtenció del títol al·legat per al seu ingrés en el Cos d'Inspectors d'Educació.  
4.3. Coneixement d'idiomes (màxim 0,3000 punts)  
Per l'acreditació del domini d'una llengua estrangera corresponent al nivell B2, C1 i C2 del Marco Comú Europeu de Referència (0,3000 punts)  
Documentació acreditativa:   
Certificats i diplomes relacionats en l'annex del Decret 61/2013, del Consell, de 17 de maig, modificat per Orde 93/2013, d'11 de novembre, de la Conselleria d'Educació, Cultura i Esport, així com les entitats reconegudes per les Resolucions de 2 d'octubre i de 20 d'octubre de 2014 i la Resolució de 21 de gener de 2015, de la Conselleria d'Educació, Cultura i Esport.  
  
Notes:  
Primera. Únicament seran baremats aquells mèrits perfeccionats fins a la data de finalització del termini de presentació de sol·licituds.  
  
Segona. En cap cas seran valorats aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc seran valorats els cursos o activitats la finalitat dels quals siga l'obtenció del títol d'Especialització Didàctica o del Certificat d'Aptitud Pedagògica, o del Certificat de Capacitació per a l'Ensenyament en Valencià, o del Diploma de Mestre de Valencià.  
Tercera. Els documents redactats en llengües d'altres comunitats autònomes hauran de traduir-se a una de les dos llengües oficials de la Comunitat Valenciana perquè siguen vàlids, de conformitat amb el que preveu l'article 36 de la Llei 30/1992, de 26 de novembre. En el cas de llengües estrangeres, els haurà de traduir un traductor jurat.  
Quarta. S'entén per centres públics els centres a què es referix el capítol II del títol IV de la LOE, integrats en la xarxa pública de centres creats i sostinguts per les administracions educatives. En el cas de centres que no estiguen actualment en funcionament, l'experiència podrà justificar-se quan no hi haja certificat del director amb el vistiplau del Servici d'Inspecció Educativa, per mitjà de certificat expedit pel dit servici d'Inspecció, de conformitat amb les dades que hi haja en la unitat esmentada.  
Quinta. Un mateix mèrit només podrà ser baremat en un dels apartats o subapartats d'este barem, i sempre aquell que resulte més favorable a l'opositor.  
  
  
  
  
ANNEX III  
Temari de la fase d'oposició  
  
  
ANNEX III-A  
Part A del temari de la fase d'oposició del procediment d'accés al cos d'Inspectors d'Educació  
  
1. L'educació com a dret fonamental del ciutadà. L'educació obligatòria: origen, extensió i tendències.  
2. Les necessitats educatives de la societat actual. El concepte de l'educació com un procés permanent.  
3. La dimensió educativa en la Unió Europea. Els programes educatius europeus.  
4. L'acció educativa en l'exterior.  
5. Els objectius del sistema educatiu en el marc dels objectius educatius europeus.  
6. La Llei Orgànica 2/2006, de 3 de maig, d'Educació: estructura, principis, fins i contingut.  
7. El sistema educatiu a Espanya: característiques, estructura i organització.  
8. Qualitat i equitat en l'educació. Educació i cohesió social. Polítiques de millora.  
9. L'ensenyança bàsica com a garantia d'una educació comuna per a l'alumnat i l'atenció a la diversitat com a principi fonamental. Elements del currículum. Les competències bàsiques com a element cohesionador del currículum.  
10. L'orientació educativa i professional. L'acció tutorial com a tasca docent.  
11. El procés d'ensenyança-aprenentatge. Elements i fases del procés. Condicions i estils d'aprenentatge.  
12. La dimensió ètica de l'educació: educació en valors.  
13. La igualtat d'oportunitats en educació. Mesures específiques d'atenció a la diversitat.  
14. Educació per a la igualtat. Coeducació. Educació en contextos multiculturals.  
15. Les tecnologies de la informació i de la comunicació. La seua incidència en l'educació i en la gestió dels centres.  
16. El foment de la lectura i l'ús de la biblioteca. Desenrotllament de la competència lectora, hàbits i actituds. Mesures i programes.  
17. Principis i models generals d'avaluació en el sistema educatiu. Tipus, fins i procediments d'avaluació educativa.  
18. El sentit de l'avaluació dins del procés d'ensenyança-aprenentatge. Característiques de l'avaluació en l'Educació Infantil, en l'Educació Primària, en l'Educació Secundària Obligatòria, en el Batxillerat i en la Formació Professional.  
19. Experimentació, investigació i innovació educativa. Dificultats i estratègies en la introducció, difusió i consolidació d'innovacions educatives. Avaluació de la innovació educativa.  
20. La formació del professorat: la formació inicial i la formació permanent. Estructures de la formació del professorat. Avaluació de la incidència de la formació en la pràctica docent.  
21. La participació de la comunitat escolar en el sistema educatiu espanyol. Òrgans de participació. Principals tendències en la Unió Europea.  
22. L'autonomia pedagògica, organitzativa i de gestió dels centres docents. Principis que la regixen i principals tendències en la Unió Europea.  
23. El projecte educatiu del centre. La concreció del currículum i les programacions de cicle, departament i aula.  
24. Elements estructurals i organitzatius dels centres docents. Òrgans col·legiats de govern i de coordinació docent dels centres públics. Estratègies organitzatives per a afavorir l'atenció a tots els alumnes segons les seues necessitats específiques.  
25. La direcció dels centres públics. L'equip directiu. Selecció i formació de directors i directores. Competències de la funció directiva. Models europeus de direcció i gestió de centres.  
26. Principals característiques de l'alumnat de 0 a 6 anys. Finalitat de l'Educació Infantil. Objectius, organització i principis pedagògics. Normativa bàsica.  
27. Principals característiques de l'alumnat de 6 a 12 anys. Finalitat de l'Educació Primària. Objectius, organització, principis pedagògics i competències bàsiques. Avaluació general de diagnòstic. Normativa bàsica.  
28. Característiques de l'alumnat de 12 a 18 anys. Finalitat de l'Educació Secundària. Objectius, organització, principis pedagògics i competències bàsiques. Programes de Diversificació curricular. Programes de qualificació professional inicial. Avaluació general de diagnòstic. Normativa bàsica.  
29. Finalitat del Batxillerat. Normativa bàsica. Modalitats i optativitat. Avaluació i promoció. Prova d'accés a la Universitat.  
  
30. Finalitat de la Formació Professional. Normativa bàsica. La Llei de les Qualificacions i de la Formació Professional.  
31. Les ensenyances de règim especial: els ensenyaments d'idiomes, les ensenyances artístiques, les ensenyances esportives. Normativa bàsica.  
32. L'educació de persones adultes. L'educació a distància. Normativa bàsica.  
33. Alumnat amb necessitats específiques de suport educatiu. Principis pedagògics, escolarització i programes específics.  
34. Normativa sobre el professorat d'Educació Infantil i Primària: requisits d'ingrés, selecció, especialitats, adscripció i mobilitat.  
  
35. Normativa sobre el professorat d'Educació Secundària: requisits d'ingrés, selecció, especialitats i mobilitat.  
36. Els centres docents. Requisits mínims dels centres que impartixen ensenyances de règim general.  
37. Els centres privats. Tipus de centres. Autorització de centres privats. Competències i caràcter propi. Els centres privats concertats. Disposicions que els regulen.  
38. L'admissió de l'alumnat en els centres sostinguts amb fons públics en la Llei Orgànica 2/2006, de 3 de maig, d'Educació. Igualtat en l'aplicació de les normes d'admissió. Escolarització equilibrada. Garanties de gratuïtat.  
39. La supervisió escolar: plantejaments, tendències i escoles.  
40. La inspecció educativa a Espanya: estudi històric.  
41. La inspecció educativa als països de la Unió Europea: estudi comparat.  
42. Funcions i atribucions de la Inspecció Educativa. Normes bàsiques de funcionament. Deontologia professional.  
43. La supervisió i el control des del punt de vista pedagògic i organitzatiu del funcionament dels centres educatius, així com els programes que hi incidixen.  
44. La supervisió de la pràctica docent i de la funció directiva. Tècniques i instruments. Col·laboració en la seua millora contínua.  
45. Tipus d'actuació de l'inspector en el centre. La visita d'inspecció.  
46. Els informes d'inspecció. Classes d'informes. Normes per a l'elaboració i el tràmit.  
47. Modalitats d'intervenció en l'assessorament als equips directius, al professorat i als distints òrgans de coordinació docent. La informació als sectors de la comunitat educativa.  
48. L'avaluació de l'alumnat en les distintes etapes del sistema educatiu. Titulacions a què conduïxen les diferents ensenyances. Normativa bàsica. Actuació de La inspecció educativa.  
49. L'avaluació de la pràctica docent del professorat: finalitats, indicadors, agents i instruments d'avaluació. Participació de la Inspecció en l'avaluació del professorat.  
50. L'avaluació de la funció directiva: models, finalitats, agents i instruments d'avaluació. Actuació de la Inspecció Educativa.  
  
51. Avaluació interna i externa dels centres docents. Finalitats, estratègies i instruments. Avaluació de processos i de resultats. Informes d'avaluació. Els plans de millora. Actuació de la inspecció educativa.  
  
52. L'avaluació del sistema educatiu: finalitats, àmbits, indicadors i instruments. Avaluacions generals de diagnòstic. Òrgans de gestió. L'Institut d'Avaluació del Ministeri d'Educació. El paper de la Inspecció Educativa en l'avaluació del sistema educatiu.  
53. Llei de Règim Jurídic de les Administracions Públiques i del Procediment Administratiu Comú. Tramitació dels procediments administratius.  
54. Òrgans de participació en la programació general de l'ensenyança i òrgans consultius d'àmbit nacional. El Consell Escolar de l'Estat.  
  
55. Distribució de competències educatives entre l'Estat i les comunitats autònomes. Les competències estatals en matèria d'educació.  
  
  
ANNEX III-B  
Part B del temari de la fase d'oposició del procediment d'accés al cos d'Inspectors d'Educació  
  
1. La comunitat autònoma en el marc de la Constitució Espanyola. L'Estatut d'Autonomia: estructura i contingut. Competències educatives. L'Administració educativa de la comunitat autònoma. Estructura orgànica. Competències dels diferents òrgans directius.  
2. La funció pública en l'àmbit territorial de l'administració educativa corresponent. Deures i drets individuals i col·lectius dels funcionaris. Règim d'incompatibilitats. Convenis i acords sobre condicions de treball del personal laboral, personal funcionari d'administració i servicis i, especialment, del personal docent. Horaris de treball, llicències, vacacions i permisos.  
3. El règim disciplinari del personal funcionari i laboral dependent de l'administració educativa corresponent. Implicacions en les tasques d'inspecció educativa. Els expedients disciplinaris: normes procedimentals.  
4. La participació dels sectors socials en l'educació. Òrgans de participació. El Consell Escolar corresponent a l'administració educativa respectiva: estructura, composició i funcions. Altres formes de participació.  
5. La inspecció educativa en l'àmbit territorial de l'administració educativa corresponent. Organització i funcionament. Accés i provisió de llocs de treball. Formació dels inspectors i avaluació de la Inspecció.  
  
6. El pla d'actuació de la Inspecció Educativa en l'àmbit territorial de l'administració educativa corresponent: objectius, estructura i tipus d'actuacions. Aplicació, seguiment i avaluació del pla d'actuació.  
  
7. Els drets de la infància. La protecció jurídica del menor en l'àmbit territorial de l'administració educativa corresponent. Responsabilitat penal dels menors.  
8. Educació per a la convivència i per a la prevenció de conflictes i resolució pacífica dels conflictes. El pla de convivència. Drets i deures de l'alumnat en l'àmbit territorial de l'administració educativa corresponent.  
9. Els servicis complementaris en els centres de l'àmbit territorial de l'administració educativa corresponent. Principis d'actuació que regixen la seua organització i funcionament. Actuacions de la Inspecció Educativa en la planificació i avaluació d'estos servicis.  
  
10. Planificació, organització i supervisió de l'escolarització de l'alumnat en els centres sostinguts amb fons públics. Normativa específica que ho regula en l'àmbit territorial de l'administració educativa corresponent.  
11. El currículum de l'etapa d'Educació Infantil: objectius, continguts, mètodes pedagògics i criteris d'avaluació.  
12. El currículum de l'Educació Primària: objectius, competències bàsiques, continguts, mètodes pedagògics i criteris d'avaluació.  
13. El currículum de l'Educació Secundària Obligatòria: objectius, competències bàsiques, continguts, mètodes pedagògics i criteris d'avaluació.  
14. El currículum del Batxillerat: objectius, organització i principis pedagògics.  
15. La Formació Professional. Objectius. Condicions d'accés. Contingut i organització de l'oferta. Criteris d'avaluació.  
16. L'atenció i escolarització de l'alumnat amb necessitat específica de suport educatiu en l'àmbit territorial de l'administració educativa corresponent. Identificació primerenca i valoració. Modalitats d'escolarització.  
17. La direcció i la gestió dels centres docents. Procediment de selecció i nomenament de directors i directores en l'àmbit territorial de l'administració educativa corresponent. Suport i reconeixement a l'exercici de la funció directiva.  
18. L'avaluació educativa de l'alumnat en relació amb els objectius, continguts, criteris d'avaluació i, si és el cas, competències bàsiques. Tipus i instruments d'avaluació. Avaluació i recuperació. Avaluació i promoció escolar. Drets de l'alumnat a una avaluació d'acord amb criteris objectius. Actuació de la Inspecció Educativa.  
  
19. Les tecnologies de la informació i la comunicació als centres escolars. La seua utilització en els àmbits d'administració i gestió i com a instruments didàctics. Realitzacions pràctiques en l'àmbit territorial de l'administració educativa corresponent. Paper de la Inspecció d'Educació en la seua promoció i difusió.  
20. L'orientació educativa i professional en l'àmbit territorial de l'administració educativa corresponent. La funció tutorial, com a integrant de la funció docent en les distintes ensenyances de règim general i de règim especial. Funcions dels departaments d'orientació i equips d'orientació educativa i psicopedagògica.  
21. Drets i deures lingüístics a Espanya. La Constitució i els estatuts d'autonomia. Règim de cooficialitat lingüística en territoris autonòmics. Lleis de normalització lingüística. Jurisprudència.  
  
  
ANNEX IV  
Part B del temari de la fase d'oposició del procediment d'accés al cos d'Inspectors d'Educació específic de l'Administració educativa de la Comunitat Valenciana  
  
Tema 1. La xarxa de centres i servicis educatius públics a la Comunitat Valenciana: organització territorial, tipus de centres i modalitats d'oferta educativa. Requisits mínims dels centres. Normativa d'aplicació. Intervenció de la Inspecció d'Educació.  
Tema 2. Centres privats i centres privats concertats. Tipus de centres i modalitats d'oferta educativa a la Comunitat Valenciana. Requisits mínims dels centres docents. Expedients d'autorització dels centres privats. Normativa d'aplicació. Intervenció de la Inspecció d'Educació.  
  
Tema 3. Organització i funcionament dels centres d'Educació Infantil i dels col·legis d'Educació Infantil i Primària. Normativa aplicable.  
  
Tema 4. Organització i funcionament dels instituts d'Educació Secundària. Normativa aplicable.  
Tema 5. Organització i funcionament dels centres integrats de Formació Professional. Normativa aplicable.  
Tema 6. El primer cicle d'Educació Infantil. Organització i funcionament. Requisits mínims dels centres. Oferta d'estos servicis en l'àmbit territorial de la Comunitat Valenciana. Normativa aplicable.  
  
Tema 7. La Formació Professional Bàsica i els Programes de Qualificació Professional Bàsica. Legislació aplicable. Organització i funcionament d'estos programes en l'àmbit territorial de la Comunitat Valenciana. Actuació de la Inspecció d'Educació.  
Tema 8. Les ensenyances per a les persones adultes en l'àmbit territorial de la Comunitat Valenciana. Normativa bàsica. L'educació a distància a la Comunitat Valenciana. Funcions i competències de la Inspecció d'Educació en este àmbit.  
Tema 9. Les ensenyances de règim especial en l'àmbit territorial de la Comunitat Valenciana. Centres que les impartixen, amb indicació de les respectives especialitats. Estructura, organització i disseny curricular. Normativa aplicable.  
Tema 10. Avaluació interna i externa dels centres docents. Avaluació de processos i avaluació de resultats. Models i mètodes d'avaluació institucional. Funcions i competències de la Inspecció d'Educació en l'àmbit territorial de la Comunitat Valenciana.  
Tema 11. L'avaluació del professorat a la Comunitat Valenciana. La valoració de la funció docent i l'avaluació de la funció directiva. Actuació de la Inspecció d'Educació.  
Tema 12. La formació del professorat en l'àmbit territorial de la Comunitat Valenciana. Institucions i modalitats de formació. Estructura i funcionament.  
Tema 13. La compensació educativa. Mesures d'intervenció educativa per a este tipus d'alumnat. Programes per a la millora de l'èxit escolar. Contractes programa. Normativa aplicable.  
Tema 14. La gestió dels recursos econòmics i humans en els centres sostinguts amb fons públics. Documents institucionals dels centres educatius. Normativa aplicable. El paper de la Inspecció en la gestió econòmica dels centres.  
Tema 15. La responsabilitat civil i patrimonial de l'Administració valenciana. La responsabilitat penal dels funcionaris públics. Normativa aplicable.  
Tema 16. La gestió de qualitat de l'Administració educativa. Models per a la seua implantació. Avaluació de la qualitat. Normes que regulen l'atenció al ciutadà. La normativa vigent en matèria de protecció de dades de caràcter personal.  
Tema 17. Les llengües estrangeres a la Comunitat Valenciana: l'ensenyança i l'aprenentatge de les llengües estrangeres. Programes d'educació plurilingüe a la Comunitat Valenciana. Normativa aplicable.  
  
  
  
ANNEX V  
Ubicació de les direccions territorials  
 d'Educació, Cultura i Esport  
  
  
DIRECCIÓ TERRITORIAL D'EDUCACIÓ, CULTURA I ESPORT D'ALACANT  
C/ Carratalà, 47, 03349 Alacant  
  
DIRECCIÓ TERRITORIAL D'EDUCACIÓ, CULTURA I ESPORT DE CASTELLÓ  
Av. del Mar, 23, 12700 Castelló de la Plana  
  
DIRECCIÓ TERRITORIAL D'EDUCACIÓ, CULTURA I ESPORT DE VALÈNCIA  
EDIFICI PROP II  
C/ Gregorio Gea, 14, 46095 València